**Informatīvais ziņojums**

**par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas rekomendācijām un to**

**izpildes nodrošināšanu**

**1. Situācijas apraksts**

Informatīvais ziņojums sagatavots, lai informētu par Ekonomiskās sadarbības un attīstības organizācijas (*Economic Cooperation and Devolepment Organisation*, turpmāk – OECD) Kukuļošanas apkarošanas starptautiskajos biznesa darījumos darba grupas (*Working Group on Bribery in International Business Transactions*, turpmāk – WGB) veikto Latvijas 1.fāzes novērtēšanu, izteiktajām rekomendācijām un nodrošinātu to izpildi.

Atbilstoši Ministru kabineta 2013.gada 2.decembra rīkojuma Nr.584 „Par darba grupu sarunām par Latvijas Republikas pievienošanos Ekonomiskās sadarbības un attīstības organizācijai” 4., 5. un 6.punktam un pielikuma 2.punktam Tieslietu ministrija ir atbildīga par sarunu procesu ar WGB, tai skaitā par nepieciešamās informācijas sagatavošanu un apriti, pārstāvību un Latvijas viedokļa paušanu WGB sanāksmēs, par nepieciešamo sadarbību un darbības koordināciju, kā arī par nepieciešamo grozījumu Latvijas tiesību aktos izstrādi un iesniegšanu noteiktā kārtībā Ministru kabinetā un Saeimā.

2013.gada 3.oktobrī Latvija kļuva par pilntiesīgu WGB dalībvalsti un tika uzaicināta pievienoties OECD 1997.gada 21.novembra Konvencijai par ārvalstu amatpersonu kukuļošanas apkarošanu starptautiskajos biznesa darījumos (*Convention on Combating Bribery of Foreign Public Officials in International Business Transactions*, turpmāk – Konvencija). Vienlaikus ar iestāšanos WGB Latvija apņēmās pēc iespējas ātrāk ratificēt Konvenciju un līdz 2014.gada 30.maijam iesniegt Konvencijas depozitārijam ratifikācijas instrumentu. Konvencija tika pieņemta un apstiprināta ar likumu „Par Ekonomiskās sadarbības un attīstības organizācijas Konvenciju par ārvalstu amatpersonu kukuļošanas apkarošanu starptautiskajos biznesa darījumos” 2014.gada 21.martā, bet spēkā tā stājās 2014.gada 30.maijā. Konvencijas savlaicīgā ratifikācija ļāva WGB izskatīt un pieņemt Latvijas novērtējuma 1.fāzes atbilstības ziņojumu WGB sanāksmē, kas notika Parīzē 2014.gada 2.-6.jūnijā.

Pievienošanās WGB un Konvencijai ir nozīmīgs priekšnoteikums, lai Latvija iestātos OECD. Saskaņā ar OECD Padomes Rezolūciju par sadarbību starp OECD struktūrām (C(2012)100/FINAL) (*OECD Council Resolution on Partnerships in OECD Bodies*) WGB un Konvencijas dalībvalstij, kas nav OECD dalībvalsts, ir jāpiedalās 1. un 2.fāzes novērtējumos. Balstoties uz abu novērtējumu rezultātiem, WGB dalībvalstis, kas ir arī OECD dalībvalstis, sniegs savu viedokli OECD Padomei par valsts gatavību kļūt par OECD dalībvalsti.

WGB ir atbildīga par Konvencijas, kā arī 2009.gada Rekomendācijas par turpmāku ārvalstu amatpersonas kukuļošanas apkarošanu starptautiskajos biznesa darījumos (*2009 Recommendation on Further Combating Bribery of Foreign Bribery in International Business Transactions,* turpmāk – 2009.gada rekomendācija), kā arī citu pretkukuļošanas instrumentu ieviešanas un izpildes uzraudzību. Šobrīd novērtēšana tiek veikta trijās fāzēs, un tiek jau plānota novērtējuma 4.fāze.

2014.gada janvārī tika uzsākta Latvijas novērtēšanas 1.fāze, kuras ietvaros tika izvērtēta nacionālo tiesību aktu atbilstība Konvencijas un 2009.gada rekomendācijas prasībām. Latvijas novērtējumu veica eksperti no Šveices, Čehijas un WGB Sekretariāta.

Š.g. 6.jūnijā WGB plenārsēdes laikā tika pieņemts Latvijas 1.fāzes novērtējuma ziņojums (turpmāk – ziņojums), un š.g. 12.jūnijā tas tika publiskots OECD mājas lapā (<http://www.oecd.org/daf/anti-bribery/latvia-oecdanti-briberyconvention.htm>). Minētajā plenārsēdē Latviju pārstāvēja tieslietu ministre Baiba Broka un viņas vadītā delegācija, kuras sastāvā bija Tieslietu ministrijas, Finanšu ministrijas, Ārlietu ministrijas, Ģenerālprokuratūras, Korupcijas novēršanas un apkarošanas biroja, kā arī Noziedzīgi iegūtu līdzekļu legalizācijas novēršanas dienesta pārstāvji.

WGB atzina, ka kopumā Latvijas tiesību akti atbilst Konvencijas standartiem. Vienlaikus WGB atsevišķās jomās ir aicinājusi Latviju pilnveidot nacionālo regulējumu atbilstoši Konvencijas prasībām. Ziņojumā Latvijai kopumā tika izteiktas 5 rekomendācijas, kuras paredz attiecīgo tiesību aktu grozīšanu, kā arī viena rekomendācija ir vērsta uz noteiktu pasākumu veikšanu. Papildus rekomendācijām, attiecībā uz tiesību aktu uzlabošanu, WGB noteica konkrētus jautājumus, kur 2.fāzes ietvaros tiks vērtēta tiesību aktu piemērošanas prakse, līdztekus jau noteiktajām 2.fāzes vērtējamām jomām.

Latvijas novērtējuma 2.fāze sāksies 2014.gada oktobrī, kad WGB plāno iesniegt Latvijai 2.fāzes novērtējuma anketu. Balstoties uz Latvijas sniegtajām atbildēm, kā arī iegūto informāciju novērtējuma vizītes laikā, kas notiks 2015.gada janvārī, tiks izstrādāts Latvijas 2.fāzes novērtējuma ziņojums. Tiek plānots, ka minētais ziņojums tiks pieņemts 2015.gada jūnija WGB plenārsēdes laikā, kas notiks no 9.līdz 12.jūnijam Parīzē, Francijā. 2. fāzes mērķis ir izvērtēt praktiskos pasākumus, ko valsts ir veikusi, lai ieviestu Konvencijas prasības un novērtēt nacionālo tiesību aktu piemērošanu praksē.

Ņemot vērā, ka Latvijas novērtējuma 2.fāze sāksies jau šā gada oktobrī, līdz ar to jau šobrīd nepieciešams organizēt rekomendāciju izpildes uzsākšanu, nosakot atbildīgās institūcijas par katras rekomendācijas izpildi.

**2. Latvijas 1.fāzes novērtējuma ziņojumā secinātais**

WGB ir secinājusi, ka Krimināllikuma 323.pants kriminalizē ārvalstu amatpersonu kukuļošanu un uzskata, ka kopumā Latvijas tiesību akti atbilst Konvencijas prasībām.

Vienlaikus WGB aicina Latviju:

1) palielināt naudas soda apmēru fiziskajām personām, kas ir noteikts Krimināllikumā (turpmāk – KL) kā sankcija par kukuļdošanu (KL 323.pants), kā arī par citiem ar kukuļdošanu saistītiem noziedzīgiem nodarījumiem, piemēram, noziedzīgi iegūtu līdzekļu legalizēšana (KL 195.pants) un grāmatvedības pārkāpumi (KL 217.pants).

2) Noteikt tādu pašu sankciju par starpniecību kukuļošanā (KL 322.pants), kāda ir paredzēta par kukuļdošanu (KL 323.pants), jo WGB ieskatā kukuļdevējs un starpnieks kukuļošanā ir iesaistīti vienā noziedzīgā nodarījumā, un kaitējums, ko tie rada, ir līdzvērtīgs.

3) Uzlabot krimināltiesisko regulējumu attiecībā uz juridisko personu atbildību par citas valsts teritorijā izdarītu noziedzīgu nodarījumu (KL 4.pants).

4) Paredzēt pienākumu uzsākt kriminālprocesu gadījumā, ja tiek atteikta Latvijas pilsoņa izdošana ārvalstij, pamatojoties tikai uz pilsonību.

5) Apsvērt iespēju noteikt pienākumu revidentiem ziņot kompetentajām iestādēm par aizdomām par kukuļdošanu ārvalstu amatpersonai.

Ziņojumā ir noteiktas arī vairākas jomas, kurās Latvijas tiesību aktu piemērošanas prakse tiks izvērtēta 2.fāzes novērtējuma ietvaros:

1) vai KL 323.pants ietver sevī arī kukuļa solījumu („*promise*”);

2) kā tiek interpretēta ārvalstu amatpersonas definīcija (KL 316.panta trešā daļa);

3) cik plaši tiek interpretētas KL 323.pantā minētās „intereses”, kā arī vai tās ietver sevī ne tikai fiziskās personas intereses, bet arī juridiskās personas intereses;

4) kā tiek interpretēta KL 70.1 pantā minētā „privāto tiesību juridiskā persona”, „juridiskās personas interesēs, labā” un „pārraudzība un kontrole”;

5) vai juridiskās personas atbildība „pārraudzības un kontroles trūkuma dēļ” tiek piemērota arī, ja ārvalstu amatpersonas kukuļošana nenotiek juridiskās personas interesēs vai labā;

6) vai praksē rodas problēmas ar „pārraudzības vai kontroles trūkuma” pierādīšanu attiecībā uz juridisko personu;

7) vai tiek saukta pie atbildības juridiskā persona gadījumā, ja persona, kas ieņem vadošo amatu, „vada” vai „pilnvaro” (pretēji „izdara”) ārvalstu amatpersonas kukuļošanu;

8) vai var uzsākt procesu pret juridisko personu, ja fiziskā persona, kura ir izdarījusi noziedzīgo nodarījumu, ir mirusi vai aizbēgusi, pirms pret viņu ir uzsākts kriminālprocess;

9) teritoriālās jurisdikcijas praktiskā piemērošana ārvalstu amatpersonu kukuļošanas gadījumos;

10) kriminālprocesa izbeigšana un lēmuma pieņemšana rakstveidā;

11) anonīmas informācijas pārbaude un kriminālprocesa uzsākšanas iespēja;

12) KL 324.panta piemērošanas prakse;

13) vai tiek izbeigti kriminālprocesi, neievērojot Konvencijas 5.panta prasības; Ģenerālprokurora sadarbība un komunikācija ar Ministru kabinetu un Saeimu;

14) tiesu prakse noziedzīgu iegūtu līdzekļu legalizēšanas lietās, politiski nozīmīgas personas definīcija un tās piemērošana praksē;

15) cik lielā mērā revidenta konfidencialitātes prasība ietekmē ārvalstu amatpersonas kukuļošanas atklāšanu un ziņošanu par to;

16) vai Latvija sniedz Konvencijas dalībvalstīm banku datus, balstoties uz tiesiskās palīdzības lūgumiem, un kāda ir prakse attiecībā uz banku datu sniegšanu izmeklēšanas iestādēm.

**3. Priekšlikumi WGB rekomendāciju izpildes nodrošināšanai**

Kā minēts 1.nodaļā, WGB rekomendāciju izpilde tiks vērtēta Latvijas 2.fāzes novērtējuma laikā, kas uzsāksies 2014.gada oktobrī. Lai nodrošinātu WGB rekomendāciju izpildi atbilstoši 2.nodaļā minētajam, nepieciešams noteikt veicamos pasākumus WGB rekomendāciju izpildei un atbildīgās institūcijas. Informatīvā ziņojuma pielikumā ir Tieslietu ministrijas izstrādātais darbības plāns, kas vērsts uz WGB rekomendāciju izpildi, nosakot atbildīgo institūciju, konkrētu izpildāmo uzdevumu un izpildes termiņu.

Ņemot vērā, ka WGB rekomendāciju izpildes vērtēšana uzsāksies jau šā gada oktobrī, kā arī, lai Tieslietu ministrija savlaicīgi varētu iesniegt informāciju novērtētājiem par WGB rekomendāciju izpildi, nepieciešams noteikt, ka atbildīgās institūcijas līdz 2014.gada 10.oktobrim informē Tieslietu ministriju par WGB ziņojumā minēto rekomendāciju izpildi.

Tieslietu ministrs G. Bērziņš

18.08.2014. 16:58

1185

D.Spūle

67036733, dina.spule@tm.gov.lv